Vermiste Vrystaatse 72-jarige opgespoor | Maroela Media
Willie Rossouw, die 72-jarige man van Virginia in die Vrystaat wat Woensdagmiddag spoorloos verdwyn het en sedertdien as vermis aangegee is, is opgespoor.
Kapt. Bennie Strydom, woordvoerder van die polisie, het dié nuus aan Maroela Media bevestig.
Strydom het gesê Rossouw is ongedeerd, maar "uitgeput". Hy wou nie verder oor die voorval kommentaar lewer nie aangesien die familie in dié stadium privaatheid versoek het.
Maroela Media het vroeër berig Rossouw se motorbestuurder het hom Woensdag na 'n sentrum in Welkom geneem sodat hy 'n dokument kon laat beëdig. Sy sig is aangetas, hy loop moeilik en maak al 'n geruime tyd gebruik van die bestuurder. Die bestuurder sou Rossouw weer oplaai nadat hy die dokument laat beëdig het, maar hy het glo nooit na die motor teruggekeer nie.
Rossouw het sy vrou kort ná sy aankoms by die sentrum laat weet dat hy verdwaal het.
Dit het later aan die lig gekom dat Rossouw al voorheen episodes beleef het waarin hy nie weet het waar hy is nie.
Ek besef dat mense hul privaatheid hoog ag, net interessant dat, in byna elke geval waar familie smeek om hulp en gebed, as daar uitkoms is, hul niks verder wil sê nie!! As mens angstig saam wag vir nuus is dit soos koue water oor mens…. gekry, punt! Ons wil end-uit betrokke wees en ook afsluiting kry.
Gesien in die lig dat dit al voorheen gebeur het, kan die motorbestuurder nie saam met mnr Rossouw gaan loop nie?
Ag dankie Vader tog. Die probleem is, ons wil vir niemand 'n las wees nie, daarom probeer ons so lank as moontlik op ons eie dinge doen. Jy wil nie die kinders pla nie, want hulle is besig met hulle eie lewens. Jy probeer so lank as moontlik aan jou onafhanklikheid vashou – ek het gesien met my oorlede pa. In hierdie oom se hart is hy nog steeds die sterk eggenoot en pa wat hy voorheen was. Dit is beslis niemand se skuld nie – ek's bevrees ek sal dieselfde paadjie stap, tot my eie nadeel.